# Dendroaspis jamesoni

La mamba de Jameson o mamba verda del Congo (Dendroaspis jamesoni) és una espècie de rèptil escatós de la família Elapidae. És una serp verinosa arborícola. Té una longitud mitjana d'1,50 a 2,20 m, però pot arribar a mesurar 3,66 m. La mida de la cua aproximadament està entre el 20 i el 30% de la longitud total.

## Descripció

El cos és llarg i prim. Els ulls són petits i la pupil·la rodona. El color del dors és verd fosc o verd groguenc i la part ventral és verda pàl·lida o groguenca. Les escates damunt el cap i el dors tenen vores negres.

## Taxonomia

Es reconeixen les següents subespècies:
* Dendroaspis jamesoni jamesoni, mamba verda d'Angola
* Dendroaspis jamesoni kaimosae, mamba verda de Burundi
La mamba verda de Burundi té una cua negra llarga i és també coneguda com a mamba de cua negra mentre que la mamba verda d'Angola té la cua groguenca amb vores negres al llarg de les escates, per la qual cosa és possible confondre-la amb la mamba verda oriental (Dendroaspis viridis).

## Distribució

Les mambes de Jameson es troben a Ghana, Togo, Benín, Nigèria, Camerun, República Centreafricana, República Democràtica del Congo, Kenya, Uganda, Ruanda, Burundi, Guinea Equatorial, Angola i Sudan.

## Hàbitat

La mamba verda del Congo és una serp d'hàbits estrictament arborícoles. Pot viure en boscos, arbredes, clarianes, entre matolls o en les sabanes. Es troba des del nivell del mar fins a 2.200 m d'altitud. També se la pot trobar en els parcs de les ciutats i en els edificis quan el seu hàbitat natural ha estat destruït, així com en granges i plantacions.

## Comportament

Les mambes de Jameson són serps nervioses i es mantenen alertes en captivitat, segueixen cada moviment a l'interior i exterior del recinte. Són diürnes i actives. Quan se senten amenaçades aplanen el seu coll fent espetegar la llengua i xiulant després de la mossegada.

### Alimentació

Les mambes de Jameson s'alimenten de llangardaixos, ocells, amfibis, ous i, de vegades, petits mamífers arborícoles.

## Verí

Igual que en altres mambes, el verí de la mamba verda és neurotòxic, amb components cardiotòxics i unes proteïnes tòxiques anomenades fasciculines, que interfereixen en la neurotransmissió d'acetilcolina.

## Referències

* 1 2 «Dendroaspis jamesoni (Traill in Schlegel, 1843)». Sistema Integrat d'Informació Taxonòmica. [Consulta: 30 octubre 2024].
* 1 2 «Dendroaspis jamesoni». Clinical Toxinology Resources. The University of Adelaide. [Consulta: 30 octubre 2024].
* ↑ Spawls, Stephen; Branch, Bill. The Dangerous Snakes of Africa: Natural History, Species Directory, Venoms and Snakebite. Southern Book Publishers, 1998, p. 49. ISBN 978-1868125753.
* 1 2 Luca Luiselli, Francesco M. Angelici, Godfrey C. Akani «Large elapids and arboreality: the ecology of Jameson’s green mamba (Dendroaspis jamesoni) in an Afrotropical forested region». Contributions to Zoology, 69, 3, 2000, pàg. 147–155. DOI: 10.1163/18759866-06903001. ISSN: 1875-9866 [Consulta: 30 octubre 2024].
* ↑ G van Aswegen, JM van Rooyen, C Fourie, G Oberholzer «Putative cardiotoxicity of the venoms of three mamba species». Wilderness Environ Med, 7, 2, 1996, pàg. 115-21. DOI: 10.1580/1080-6032(1996)007[0115:pcotvo]2.3.co;2. PMID: 11990104.
* ↑ Rodríguez-Ithurralde, D; Silveira, DR; Barbeito, L; Dajas, F «Fasciculin, a powerful anticholinesterase polypeptide from Dendroaspis angusticeps venom». Neurochem Int, 5, 3, 1983, pàg. 267-74. DOI: 10.1016/0197-0186(83)90028-1. PMID: 20487949.